text: Østeuropæere stak af i stjålet lastbil
  05 juni 2013 kl. 05.05
  Efter en længere politijagt lykkedes det i nat at stoppe to østeuropæere ved Juelsminde. De var på vej sydpå i en stjålet lastbil.
  En bilist forsøgte i nat at gøre chaufføren i et lastvogntog på motorvejen ved Horsens opmærksom på, at lugerne på lastvognstoget stod åbne. Det lykkedes ikke.
  Bilisten tilkaldte derefter politiet, som vinkede lastbilen ind til siden. Det blev ignoreret af chaufføren, og så begyndte en længere jagt.
  Tre politibiler forfulgte lastvognstoget, der valgte at køre fra motorvejen ved DTC nord for Vejle og sætte kursen mod Juelsminde.
  Det lykkedes en af patrujjebilerne at komme foran lastvognen og lægge sømmåtter ud på vejen.
  Derefter stoppede lastbilen, hvorefter de to østeuropæiske mænd forsøgte at stikke af.
  De blev indhentet af hunde og anholdt.
  